paragraph_text: Pust je cijenjen materijal za izradu šešira i različitih dekoracijskih proizvoda, dijelova tradicijske odjeće i drugog. Jednako kao i pri izradi pusta, do pustenja vunenih proizvoda (odjeće) može doći tijekom njihova pranja, što je nepoželjna pojava jer se odjevni predmet pritom zgusne, smanji i izobliči gotovo do neupotrebljivosti. Što je vuna finija, to je sklonost pustenju veća. Zbog toga se vuneni proizvodi koji nisu posebno obrađeni pri održavanju i njezi ne peru u perilicama.